Chester Williams dán gegroetChester Williams. Foto: Facebook Daar sal vandeesweek twee gedenkdienste vir die Springboklegende Chester Williams gehou word voordat hy Saterdag by Nuweland finaal gegroet sal word. Dié Springboklegende het Vrydag in die ouderdom van 49 vermoedelik aan ŉ hartaanval gesterf. ŉ Gedenkdiens sal Woensdag by die Universiteit van Wes-Kaapland (UWK) in Bellville gehou word waar Williams ten tyde van sy dood hoofafrigter van die universiteit se rugbyspan was. Die diens sal omstreeks 13:00 in die Hoofsaal op kampus gehou word. Donderdag word daar omstreeks 18:00 ŉ huldeblykaand vir Williams by die Boland-krieketterrein in die Paarl gehou. Williams is op dié dorp gebore en getoë. Williams se begrafnis sal dan Saterdag by die Nuweland-stadion omstreeks 12:00 plaasvind. Hy het in die 1990’s vir die WP uitgedraf voordat hy vir die Leeus en later vir twee seisoene vir die Cats in die Superrugby-reeks gespeel het. Sy familie het op sosiale media gesê almal is welkom om die geleenthede by te woon.